จ.ลพบุรี จัดโครงการบูรณาการความร่วมมือเพื่อป้องกันควบคุมโรคพิษสุนัขบ้า "สัตว์ปลอดโรค คนปลอดภัย จากโ
วันนี้ (20 มี.ค.61) เวลา 10.00 น. ที่หอประชุมเทศบาลเมืองเขาสามยอด จังหวัดลพบุรี สำนักงานประชาสัมพันธ์จังหวัดลพบุรี เทศบาลเมืองเขาสามยอด สำนักงานปศุสัตว์จังหวัดลพบุรี และสำนักงานสาธารณสุขจังหวัดลพบุรี บูรณาการความร่วมมือจัดโครงการเพื่อป้องกันโรคพิษสุนัขบ้า "สัตว์ปลอดโรค คนปลอดภัย จากโรคพิษสุนัขบ้า" ตามพระปณิธานศาตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี 
โดยมีนายวีระชัย นาคมาศ รองผู้ว่าราชการจังหวัดลพบุรี เป็นประธานเปิดโครงการฯ เพื่อให้สัตว์กลุ่มเสี่ยงได้รับการฉีดวัคซีนป้องกันโรคพิษสุนัขบ้าครอบคลุมทุกพื้นที่ ประชาสัมพันธ์ให้ประชาชนมีความรู้ความเข้าใจ เกี่ยวกับโรคพิษสุนัขบ้าและสัตว์เลี้ยงอย่างถูกต้อง รวมถึงความรับผิดชอบต่อสัตว์เลี้ยงของตน กิจกรรมภายในงานประกอบด้วย การให้บริการฉีดวัคซีนป้องกันโรคพิษสุนัขบ้า ทำหมันสุนัข-แมว และการจัดแสดงนิทรรศการโรคพิษสุนัขบ้าเพื่อให้ความรู้แก่นักเรียนและประชาชนที่มาร่วมงาน 
ซึ่งจากสถานการณ์การเกิดโรคพิษสุนัขบ้าในประเทศไทย ปี พ.ศ.2561 พบการเกิดโรคพิษสุนัขบ้าในสัตว์ จำนวน 37 จังหวัด พบผู้เสียชีวิตด้วยโรคพิษสุนัขบ้าในคน จำนวน 6 ราย ที่จังหวัดสุรินทร์ สงขลา ตรัง นครราชสีมา และประจวบคีรีขันธ์ ส่วนพื้นที่จังหวัดลพบุรี อยู่ในโซนสีเขียวคือจังหวัดที่ไม่เคยเกิดโรคพิษสุนัขบ้าตั้งแต่ 2 ปีขึ้นไป และไม่มีคนเสียชีวิตจากเชื้อพิษสุนัขบ้า
จากพระปณิธานของศาสตราจารย์ ดร. สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ที่ทรงห่วงใยปัญหาโรคพิษสุนัขบ้า ที่เป็นปัญหาสำคัญของชาติ ทรงมีพระประสงค์ให้โรคพิษสุนัขบ้าหมดไปจากประเทศไทยในลักษณะค่อยเป็นค่อยไป และทรงมีพระกรุณาธิคุณทรงรับเป็นประธานกรรมการขับเคลื่อนโครงการ “สัตว์ปลอดโรค คนปลอดภัยจากโรคพิษสุนัขบ้า”
ทั้งนี้ เพื่อเป็นการประชาสัมพันธ์การขับเคลื่อนโครงการ สำนักงานประชาสัมพันธ์จังหวัดลพบุรี จึงได้ร่วมบูรณาการระหว่างหน่วยงานที่เกี่ยวข้องร่วมจัดโครงการดังกล่าวขึ้น เพื่อประชาสัมพันธ์โครงการสัตว์ปลอดโรค คนปลอดภัยจากโรคพิษสุนัขบ้า ให้แก่นักเรียน และประชาชนทั่วไป เพื่อสร้างการตระหนักรู้ในการร่วมบูรณาการ เผยแพร่ประชาสัมพันธ์ สร้างความรู้ ความเข้าใจเกี่ยวกับโรคพิษสุนัขบ้าและโรคติดต่อในสัตว์ ให้กับประชาชนได้อย่างถูกต้องต่อไป